b'\n_START_ARTICLE_\nKuld\xc4\xabga komtuurkond\n_START_PARAGRAPH_\nKuld\xc4\xabga komtuurkond oli Liivi ordu valitsus\xc3\xbcksus (saksa keeles Gebiet).\n_START_SECTION_\nMoodustamine\n_START_PARAGRAPH_\nKuld\xc4\xabga komtuurkond moodustus Kuramaa keskossa p\xc3\xa4rast selle vallutamist 13. sajandi keskel. See kujunes peagi \xc3\xbcheks olulisemaks orduvalduseks ja Kuld\xc4\xabga komtuur oli t\xc3\xa4htsaim orduametnik Vana-Liivimaa l\xc3\xa4\xc3\xa4neosas. Komtuurkonna keskus olnud Kuld\xc4\xabga sai 14. sajandil ka linna\xc3\xb5igused ja kuulus Hansa Liitu.\n_START_SECTION_\nAsend\n_START_PARAGRAPH_\nKuld\xc4\xabga komtuurkond piirnes p\xc3\xb5hjas, l\xc3\xa4\xc3\xa4nes ja l\xc3\xb5unas Kuramaa piiskopi valdustega ehk Piltene stiftiga, l\xc3\xb5unas Grobi\xc5\x86a foogtkonna, p\xc3\xb5hjas Vindavi komtuurkonna, kirdes Kandava foogtkonna ning idas Dobele komtuurkonna ja Liivi ordu maameistri valdustega.\n_START_SECTION_\nValitsemine\n_START_PARAGRAPH_\nKomtuurkonda valitses komtuur, kellele kuulus komtuurkonnas k\xc3\xb5rgeim kohtu-, haldus- ja s\xc3\xb5jaline v\xc3\xb5im. Lisaks talle on nimeliselt teada ka teisi ametnikke, n\xc3\xa4iteks linnusekomtuurid (Hauskomturid), moonamuretsejad ja teised majandustegelased. Samuti on teada neli Kuld\xc4\xabga foogti, kes t\xc3\xb5en\xc3\xa4oliselt tegelesid kohtum\xc3\xb5istmisega ja allusid komtuurile._NEWLINE_Kiriklikult kuulus Kuld\xc4\xabga Kuramaa piiskopkonda ja jagunes kihelkondadeks, mille piirid ei pruukinud \xc3\xbchtida poliitilistega._NEWLINE_Halduslikult jagunes komtuurkond ordu- ja vasallim\xc3\xb5isateks, mis kogusid makse ja m\xc3\xb5istsid kohalikul tasandil kohut.\n_START_SECTION_\nLikvideerimine\n_START_PARAGRAPH_\nEt Kuld\xc4\xabga asus Kuramaal, ei puudutanud Liivi s\xc3\xb5da seda alguses otseselt. Kuid 1560. aastal langes H\xc3\xa4rgm\xc3\xa4e lahingus viimane komtuur Werner Schall von Bell venelaste k\xc3\xa4tte vangi ja hukati. Uut komtuuri enam ametisse ei seatud ja 1562. aastal liideti endised komtuurkonna alad Kuramaa hertsogiriigiga ning Kuld\xc4\xabgast sai selle esimene pealinn.'